
VENDIM
Nr. 628, datë 29.9.2014

PËR PËRCAKTIMIN E MEDALJEVE QË DO TË JEPEN ME RASTIN E 
70 - VJETORIT TË ÇLIRIMIT TË VENDIT

Në mbështetje të nenit 100 të Kushtetutës, të pikës 2, të nenit 8, të ligjit nr.112/2013, “Për dekoratat, titujt e nderit, medaljet dhe titujt vendorë të nderit në Republikën e Shqipërisë”, dhe të vendimit nr.541, datë 7.8.2014, të Këshillit të Ministrave, “Për një shtesë fondi në buxhetin e vitit 2014, miratuar për disa institucione për festimet e 70 - Vjetorit të Çlirimit të Vendit”, me propozimin e ministrit të Mbrojtjes, Këshilli i Ministrave

VENDOSI:

1. Përcaktimin e medaljeve që do të jepen me rastin e 70 - Vjetorit të Çlirimit të Vendit, si më poshtë vijon:
a) “Medalja e mirënjohjes” të jepet për personat që kanë dhënë një kontribut të veçantë duke marrë pjesë në luftën për mbrojtjen e vendit në periudhën 7 prill 1939 - 29 nëntor 1944. Përcaktimet për “Medaljen e mirënjohjes” dhe forma e saj jepen në lidhjen nr.1, që i bashkëlidhet këtij vendimi dhe është pjesë përbërëse e tij.
b) “Medalja e nderit” të jepet për personelin e Forcave të Armatosura dhe personelin e Policisë së Shtetit për trimëri, guxim, për merita e shërbime të veçanta, kontribut të spikatur në detyrë, duke rrezikuar edhe jetën, dhe për merita të shquara në ushtrimin me përgjegjësi të detyrave. Përcaktimet për “Medaljen e nderit” dhe forma e saj jepen në lidhjen nr.2, që i bashkëlidhet këtij vendimi dhe është pjesë përbërëse e tij.
2. Dhënia e medaljeve shoqërohet me certi-fikatë, formati i së cilës është letër A4 (210 mm x 297 mm), 160 g/m2, me fushë me stemën e institucionit, me kornizë me shirit anash.
Përcaktimet për certifikatën shoqëruese të medaljes dhe forma e saj jepen në lidhjet nr.3 dhe nr.4, që i bashkëlidhen këtij vendimi dhe janë pjesë përbërëse të tij.
3.Sasiapër“Medaljen e mirënjohjes”është1 000 (një mijë) copë, që jepen nga ministri i Mbrojtjes. 
4. Sasia për “Medaljen e nderit” është 20 (njëzet) copë, gjithsej, nga të cilat10 (dhjetë) copë jepen nga ministri i Mbrojtjes dhe 10 (dhjetë) copë nga ministri i Punëve të Brendshme.
5. Efektet financiare, që rrjedhin nga zbatimi i këtij vendimi, përballohen nga buxheti i dhënë për Ministrinë e Mbrojtjes dhe Ministrinë e Punëve të Brendshme me vendimin nr.541, datë 7.8.2014, të Këshillit të Ministrave, “Për një shtesë fondi në buxhetin e vitit 2014, miratuar për disa institucione për festimet e 70 - Vjetorit të Çlirimit të Vendit”.
6. Ngarkohen ministri i Mbrojtjes dhe ministri i Punëve të Brendshme për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

Kryeministri
Edi Rama


Lidhja nr. 1

Specifikimet teknike të Medaljes së Mirënjohjes

Diametri: 40 mm;
Trashësia: 3 mm;
Materiali: Tunxh;
Teknika: Stampim (jo me derdhje);
Unaza: Horizontale me gjerësi 15 mm;
Sipërfaqja: Pasqyrë, ndërsa relievi i satinuar;
Shiriti: Me thurje ngjyrë kuq e zi, me gjerësi 30 mm dhe gjatësi 60 cm, përbërja prej pambuku-poliestër, i cili kapet me medaljen në pjesën e sipërme të saj.
Varja: Në qafë, me shirit me gjatësi 60 cm.
Modeli i medaljes: sipas skicës bashkëlidhur kësaj shkrese.
Kjo medalje do të jetë e shoqëruar me certifikatën e medaljes me letër kartoni ngjyrë krem i hapur me format A4.
Medalja do të jetë e vendosur në një kuti të veshur me kadife të kuqe, me hapje nga sipër, përmasat e të cilës do të jenë 120x90x30mm. Kutia nga brenda do të jetë me sfungjer, e mbuluar me atllas të bardhë. 

Lidhja nr. 2

Specifikimet teknike të Medaljes së Nderit 

Diametri: 30 mm;
Trashësia: 3 mm;
Materiali: Tunxh;
Teknika: Stampim (jo me derdhje);
Unaza lidhëse : 2 unaza  me diametër 5 mm
Sipërfaqja: Pasqyrë, ndërsa relievi i satinuar;
Pjesa kapëse: Medalja do të kapet me një pllakë  metalike tunxhi, në formë trapezi 5-këndor, me bazë nga sipër, nëpërmjet 2 unazave të cilat janë me diametër 5 mm dhe do të lidhin pllakën metalike me medaljen. Pjesa e përparme e pllakës metalike mbajtëse, do të ketë të stampuar tre shirita vertikalë, 2 të kuq me gjerësi 10 mm anash, dhe një shirit të zi me gjerësi 10 mm në mes. Në pjesën e pasme të pllakës mbajtëse, të jetë montuar mekanizmi i kapjes me karficë. 
Këto medalje do të jenë të shoqëruara me certifikatën e medaljes, e cila është letër kartoni ngjyrë krem i hapur, me format A4.

